Hans Aleksander Hansen

**Hans Aleksander Hansen** (1911–1983) var en norsk løsgjenger, forfatter og lyriker. Han var sønn av legdegutt og tømmerhogger Ragnvald Hansen «Hogger'n» og Marta Kristine som fikk sitt første barn da Marta var 17 år. De to hadde ikke råd til å stifte eget hjem og endte opp med å bli boende i en krok av stuen til Martas far, der var det allerede seks mennesker fra før av. Etter en tid fikk de leid seg en husmannsplass i Jevnaker. Her ble Hans Aleksander født i 1911 som den tredje i søskenflokken, senere kom ytterligere fire søsken. Moren fikk jobb som sortererske på Randsfjord Papirfabrikk, faren ga opp skogen og ble rallar og anleggsslusk, senere havnet han på loffen og ble til slutt tatt av toget i Holmestrandtunnelen. Innen den tid hadde moren fått skilsmisse ved dom, og barna hadde havnet på bygdas kombinerte fattighus og gamlehjem. Her tilbragte Hans store deler av sin barndom, fra han var åtte år til han fylte seksten. I 1927 fikk Marta jobb som oversortererske på Star Paper Mill i Drammen. Hans og de andre søsknene flyttet etter. Hans skaffet seg noen småjobber, men holdt mest til sammen med tørste kamerater på Bikkjestykket ved Austad gård. Da de kom til Drammen fikk de tilhold i en leiegård på Grønland, like ved jernbanen. Hans var bare 16 år da han første gang havnet i fyllearresten i Drammen, noe som nærmest ble en rutine med årene. Som 18 åring fikk han arbeide hos Norwegian Paper Mills og på fritiden skrev han viser og dikt som han ble honorert i Fremtiden med 5 kroner. Det skulle ikke ta lange tiden før han mistet jobben ved papirfabrikken og endte opp som uteligger i Oslo hvor han fikk stifte bekjentskap med Frelsesarmeen og gatemisjonen. Da han retunerte til Drammen ble dømt til 60 dager betinget fengsel for tyveri av en skrivemaskin. Etter å ha begått et innbrudd ved en musikkhandel ble han straffet med 18 måneder på Opstad Tvangsarbeidshus i selskap med andre alkoholikere samt sikringsfanger, homoseksuelle, åndssvake og andre grupper som samfunnet fant det best å ha i forvaring. I 1936 fikk han plass på Omstreifermisjonens arbeidskoloni på Bergflodt i Lier, deretter ble han sveiser på nabogården. Det skulle dessverre ikke ta lang tid før han vendte tilbake til gamle vaner med alkohol og innbrudd, fulgt av syv måneder ubetinget fengsel. Etter en tur i Botsfengslet ender han opp på Opstad igjen hvor han skrevet mange dikt, og nå ville både Drammens Tidende og Fremtiden ha dem. Livet hans skulle vise seg å følge denne rutinen i årevis. Etter krigen skulle han få kontakt med Alf Prøysen, som ble hans venn og det var han som introduserte Hans for Visens Venner i NRK og Magasinet for alle, som gjerne ville ha diktene hans. Etterhvert ble det brukbare honorarer og selvfølelse av det. I 1960 ble moren syk og døde, men Hans ble boende i leiegården på Grønland. Hans store gjennombrudd kom i 1964 da han fikk gitt ut diktsamlingen «Løsgjengerviser». I 1969 kom en ny diktsamling, «Det lyriske fattighus» som ble fulgt av «Hotell for arbeidsskye, viser for føa» i 1975 og «Samfunnslære nederst ved bordet» i 1978. I 1970 møtte han Borghild Kristiansen som var sykepleierske og litterær konsulent, det var hun som endelig fikk han tørrlagt. De to flyttet sammen i Sandefjord hvor han døde i 1983.

## Musikk
I 1974 fikk han gitt ut LP-plata *Balladen om en cellesanger* i samarbeid med Arne Bendiksen Records AS. På plata leser Hans en innledning og synger sine viser. Også andre artister har benyttet seg av Hans Aleksanders dikt, deriblandt Rolf Søders album *Tone fra Tigerstaden* som ble utgitt i 1979, Stein Lundes album *Forbryter uten Brekkjern* fra 2021, Ulabrands første album i 2008 der ti av hans dikt er benyttet og singelen *Legdegutt* i 2009 av samme band.

### Balladen om en cellesanger
Sanger:

* Legdeguttvise fra hadeland
* Lykkefuglen
* Plankebærerens vise
* Feminin fredagsstubb
* Koffertvise
* Opstad-fangen
* Tateroppbyggelse
* Tatersang på cella
* Fragment av sorgen
* Vagabondens vårvise
* Tiggersjela
* Uteliggeren
* Klunkerud
* Alkoholmisbruk
* Sjømannssang
* Redningen

## Statue
I 2021 ble en statue av Hans Aleksander Hansen avduket på Union Brygge i Drammen. 

## Bibliografi
* 
* 
* 
* 

## Diskografi
* *Balladen om en cellesanger* (1974)

## Referanser


## Eksterne lenker
* «Hans Aleksander Hansen» i Norsk biografisk leksikon.
* «Hans Aleksander Hansen» i Store norske leksikon.